Pitanje stradalih sarajevskih Srba još uvijek se ne rješava\nTim Vlade Republike Srpske za koordinaciju aktivnosti istraživanja ratnih zločina i traženje nestalih optužio je Vladu Federacije BiH da opstruiše formiranje posebne komisije koja bi ispitala stradanje Srba u Sarajevu. Iz federalne Vlade odgovaraju da to nije njihova nadležnost, već da se time trebaju baviti istražni i pravosudni organi.\nU posljednjih pet godina Ustavni sud BiH razmotrio je više od 150 apelacija porodica nestalih sarajevskih Srba i naložio Vladi Federacije BiH da apelantima dostavi sve dostupne informacije o članovima njihovih porodica.\nNijedna porodica do danas nije dobila odgovor na pitanje šta je sa njihovim najbližim. U Organizaciji zarobljenih i poginulih boraca i nestalih civila u Istočnom Sarajevu podsjećaju da federalna Vlada ne rješava pitanje stradalih sarajevskih Srba već 15 godina, iako ju na to obavezuju odluke Doma za ljudska prava i Ustavnog suda BiH.\n„Treba Vlada FBIH da ima neku komisiju, da ta komisija ispita stradanje Srba, a može i Bošnjaka i Hrvata - mi nemamo ništa protiv da se zna tačna sudbina za sve stradale“, kaže predsjednik te organizacije Mirko Vranić.\nPremijer Federacije BiH Mustafa Mujezinović kategorički odbija ideju da federalna Vlada treba da formira spomenutu komisiju i naglašava da to nije njena nadležnost.\n„I šta komisija amatera može da uradi? Zar to nije tužilaštvo, zar to nije sudstvo, zar to nisu komisije za traženje nestalih itd.?“ rekao je Mujezinović.\nPorodice stradalih ne vjeruju ni pravosuđu\nMujezinović ističe da federalna Vlada ne posjeduje ni dokumentaciju o stradanju sarajevskih Srba i pita se zbog čega se pritisak vrši na instituciju koja, kako smatra, nema veze sa cijelom pričom.\n„Tačno je da Vlada nema dokumentaciju, ali imaju institucije koje su u nadležnosti Vlade, i premijer može da naredi da se ta dokumentacija izuzme i dostavi komisiji koja bi to dalje obrađivala,“ tvrdi direktor Centra za istraživanje ratnih zločina RS Janko Velimirović.\nIako premijer Federacije BiH smatra da je sudbina sarajevskih Srba stvar državnog Tužilaštva, i u toj instituciji podsjećaju da je njihov rad sasvim odvojen od rada komisija.\n„Tužiteljstvo BiH ne može, niti ima ovlasti imati bilo kakvu komisiju, ili formirati bilo kakvu komisiju, ili raditi neki komisijski dio posla", izjavio je portparol Tužilaštva Boris Grubešić:\nTreba Vlada FBIH da ima neku komisiju, da ta komisija ispita stradanje Srba, a može i Bošnjaka i Hrvata - mi nemamo ništa protiv da se zna tačna sudbina za sve stradale.\nAli porodice stradalih Srba u Sarajevu ne vjeruju ni pravosuđu. Smatraju da je i previše vremena prošlo, a tužbe nisu podignute.\n„Tužilaštvo BiH ništa ne radi po tome. Evo nađite ijedan primjer da je procesuiran ijedan ratni zločinac. Uzmimo, recimo, Čemerno gdje su 32 civilne žrtve pobijene - da nijedna tužba nije pokrenuta, niti je ko procesuiran,“ kaže Vranić.\nU Tužilaštvu BiH navode da se pred tom institucijom vode procesi za zločine nad sarajevskim Srbima. U udruženjima žrtava srpske nacionalnosti, ipak, tvrde da rezultata nema - napominju da je Savjet ministara BiH 2006. godine dao više od 300.000 maraka za funkcioniranje Državne komisije za ispitivanje istine o stradanjima Srba, Hrvata, Bošnjaka, Jevreja i ostalih u Sarajevu u razdoblju od 1992. do 1995. godine. Komisija nije dala nikakve rezultate.\nIzostanak činjenica o stradanju sarajevskih Srba 15 godina nakon rata razlog je zbog kojeg mnogi tvrde da se cijela priča politizuje.\nVršilac dužnosti predsjednika Helsinškog komiteta BiH Sinan Alić potvrđuje da se politika umiješala u priču o stradanju sarajevskih Srba i podsjeća da se jedna komisija bavila i događajima u Srebrenici.\n„Opstrukcija je očigledna. Ne postoji nijedan racionalan, razuman, civilizacijski razlog koji bi mogao da objasni zašto ne odgovriti na pitanje koliko i kojih ljudi, i srpske nacionalnosti i bez obzira na nacionalnost, je stradalo negdje, u nekom kraju, u konkretnom slučaju u Sarajevu“, smatra Alić.\nU Kancelariji visokog predstavnika za BiH podsjećaju da Vlada Federacije BiH ima zakonsku obavezu da provede obavezujuće odluke Doma za ljudska prava.\n„OHR i dalje ostaje nezadovoljan nedostatkom rezultata i nepoštivanjem vladavine zakona od strane vlasti Federacije BiH,“ kaže portparol OHR-a Ljiljana Radetić.\nUkoliko Vlada Federacije BiH ne formira komisiju za Sarajevo i ne pruži odgovore o stradalim Srbima, kao sljedeći korak njihove porodice najavljuju apelacije Evropskom sudu za ljudska prava u Strazburu.


Home page VESTI Sportske vesti Održana svečana sednica Skupštine SK Niš\nOdržana svečana sednica Skupštine SK Niš\nNajsvestraniji ski klub u zemlji, SK Niš, obeležio je završetak uspešne sezone svečanom sednicom Skupštine kluba u prekrasnom ambijentu ski kuće u Turističko-rekreativnom kompleksu Bojanine vode. Članovima skupštine je predstavljen detaljan izveštaj o urađenom poslu u prethodne dve godine, a prikazani su i elementi plana rada do 2014. godine. Svi aktivni takmičari SK Niš su nagrađeni prigodnim poklonima.\nVeć duže vreme, aktivnosti SK Niš su vezane za tri osnovna stuba: treninzi i učešća na takmičenjima, organizacija vrhunskih takmičenja i razvoj TRK Bojanine vode. I prethodne godine, u sva tri segmenta, ostvareni su fantastični rezultati.\nKlub je posvećen misiji da stvori najbolje moguće uslove za napredak naših malih skijaša, a to je demonstrirao angažovanjem jednog od najboljih trenera koji su zadnjih godina radili u Srbiji – Ognjena Dragoljevića, bivšeg trenera juniorske i seniorske selekcije BiH. Iako u sportskoj ekipi dominiraju cicibani, klub je ove godine ostvario ekipno treće mesto u zemlji. Na takmičenjima Alpskog Kupa SSS je nastupilo 25 takmičara, osvojeno je 10 zlatnih, 6 srebrnih i 13 bronzanih medalja. Najperspektivnija srpska cicibanka, Petra Veljković (rođ. 2001) je na takmičenju Pokal Rok Petrovič, u Kranjskoj Gori, osvojila 11. mesto, u konkurenciji 68 cicibanki iz Hrvatske, Slovenije, Bosne i Hercegovine, Srbije, Italije i Austrije, sa samo 1.5 sekundom zaostatka za trećom. Naš najbolji skijaš, junior Mladen Pešić je ostvario najbolje rezultate u FIS takmičenjima u istoriji kluba – 69 bodova u slalomu i 90 bodova u veleslalomu.\nOsmi FIS Evrobalkan Kup je ove godine na Staroj planini ugostio 57 takmičara iz 13 zemalja. Po prvi put u novijoj istoriji srpskog skijanja, organizovana je FIS trka u veleslalomu. Vrhunsku organizaciju trke, delegat FIS-a je okarakterisao najboljim mogućim ocenama.\nPosle nekoliko sušnih godina, TRK Bojanine vode su ove godine aktivno radile dva meseca, iako sa ograničenim kapacitetom (radili su samo dečiji ski liftovi - vučnice).\nSkupštini kluba su predstavljeni i osnovni elementi sportskih ciljeva (uključujući i načine za njihovo ostvarivanje) za naredne dve godine rada kluba: povećanje broja takmičara, formiranje nezavisne “B” ekipe, razvoj škole skijanja i razvoj materijalne infrastrukture za realizaciju sportskog programa. Očekuje se da se ostvarenjem ovih ciljeva sačuvaju ostvarene pozicije u srpskom skijanju, a da se niški cicibani približe drugom mestu u ekipnoj konkurenciji. Pored toga, klub će tražiti i međunarodnu afirmaciju u regionu, češćim učešćem na regionalnim i međunarodnim takmičenjima u Hrvatskoj, Bosni i Hercegovini i Sloveniji.\nOcenjeno je da je vreme za novu prekretnicu u organizaciji FIS Evrobalkan Kupa, koji je zadnjih godina postao afirmisano međunarodno takmičenje. Naime, izražena je jaka volja za organizacijom prvog Evropa Kup takmičenja u savremenoj istoriji srpskog skijanja. Pored toga, klub će svoja organizaciona iskustva i znanja iskoristiti i da započne tradiciju organizovanja jake, međunarodne cicibanske trke – nezvaničnog otvorenog prvenstva Balkana u skijanju za cicibane.\nKonačno, Skupština je prihvatila inicijativu Upravnog odbora SK Niš da se otvore razgovori sa predstavnicima Grada Niša o daljem razvoju TRK Bojanine vode, prema modelu privatno-javnog partnerstva.\nFotografije sa ovog skupa možete pogledati na Facebook strani SK Niš.


ZATVARA SE CENTAR GRADA Velike promene u saobraćaju i gradskom prevozu zbog biciklista, radova, karnevala i DERBIJA - Moje naselje\n11:21časova 14 APR\nZATVARA SE CENTAR GRADA Velike promene u saobraćaju i gradskom prevozu zbog biciklista, radova, karnevala i DERBIJA\nU Beogradu se danas očekuju velike gužve.\nVelike gužve očekuju Beograđane tokom predstojećeg vikenda usled održavanja dečje biciklističke trke, Rakovičkog karnevala, radova na tramvajskom koloseku, ali i 157. „večitog derbija“. Međutim, sve ovo samo je uvod u kolaps koji nas očekuje narednog vikenda, kada će biti održan Beogradski maraton.\nTokom održavanja biciklističke trke „Dečji tur – Milan Panić 2018“, od 15.00 do 18.30 za saobraćaj će danas biti zatvoreni delovi ulica Kolarčeva, Terazije i Kralja Milana.\nOvo će dovesti do promena u javnom gradskom prevozu u pomenutom periodu:\n– trolejbusi sa linija 19, 21, 22, 29 i autobusi sa linije 31, saobraćaće na skraćenoj trasi od perifernih terminusa do Trga Slavija.\n– vozila sa linija 24, 26, 37 i 44, u oba smera, saobraćaće trasom: Trg republike – Makedonska – Dečanska – Bulevar kralja Aleksandra i dalje redovnim trasama. Autobusi sa linija 37 i 44 u smeru ka periferiji koristiće stajalište „Trg republike“, zajedno sa linijama 24 i 26.\n– vozila sa linije 27, u smeru ka Trgu republike, saobraćaće: Bulevar kralja Aleksandra – Dečanska – Makedonska – Trg republike.\nTakođe, biće uspostavljena autobuska linija 2A koja će saobraćati od SRC „Milan Gale Muškatirović“, preko Pristaništa, do Glavne železničke stanice.\nDefilei Rakovičkog karnevala „okupiraće“ Ulicu patrijarha Joanikija na Vidikovcu. Početak manifestacije planiran je u subotu od 15 sati, a u nedelju će se nastaviti od 12 časova. Međutim, kako javljaju iz Sektora za privremeni i planirani režim saobraćaja, deonica Ulice patrijarha Joanikija (na potezu od Pilota Mihaila Petrovića do Vidikovačkog venca), biće zatvorena već od 12 do 20 sati u subotu i od 10 do 17 časova u nedelju.\nMeđutim, ni to nije sve jer se danas od 18.30 na stadionu „Rajko Mitić“ („Marakana“) igra 157. večiti derbi između Crvene zvezde i Partizana.\n(kompletan tekst preuzet je sa sajta „Blic„)\nKategorije: Beograd / Palilula / Nema odgovora / od I.P. 14 april, 2018


HRT: Partizan neće igrati srpsku ligu: Želimo poslati poruku\nPartizan neće igrati srpsku ligu: Želimo poslati poruku\n17:02 / 09.06.2022.\nKK Partizan neće nastupiti u doigravanju Košarkaške lige Srbije i završio je sezonu, objavljeno je na službenim stranicama beogradskog kluba.\nIz kluba su priopćili da je odluka donesena nakon svih događanja tijekom finalne serije play-offa ABA lige.\n- Na svih pet utakmica su se događali brojni incidenti koji su dovodili do prekida utakmica, ugrožavanja sigurnosti igrača i članova stručnog stožera, djelomičnog i potpunog pražnjenja dvorane, kazni i sramoćenja srpske, odnosno regionalne košarke pred cijelim košarkaškim svijetom, objavio je Partizan.\nIstiču kako su predsjednik Ostoja Mijailović i trener Željko Obradović javno kritizirali neodgovorne pojedince među navijačima crno-bijelih, ali to nije urodilo plodom.\n- Ovim činom, Partizan NIS želi poslati poruku kako više ne želi biti dio huliganskih pirova neodgovornih pojedinaca koji navijaju bilo za Partizan ili Crvenu zvezdu. Osnovano sumnjamo da bi eventualno novo finale između Partizana NIS i Crvene zvezde MTS bilo još jedan poligon za iživljavanje huligana i slanje još jedne grozne poruke u svijet, stoji, između ostalog, u priopćenju Partizana.


Naslovna Info Srbija Za deset dana novi paket pomoći privredi i građanima\nBEOGRAD – „Novi paket pomoći privredi i građanima biće donet u narednih 10 dana“, izjavio je predsednik Srbije Aleksandar Vučić.\n„Mi nismo u lokadaunu, nama rade restorani i do 20 sati, gledamo da ljudi rade i prežive. Idemo sa novim paketom pomoći i očekujte da u narednih 10 dana izađemo sa novim paketom‘“, rekao je Vučić za TV Prva.\n„Imamo pare, ali nemamo ćup da izbacujemo koliko svi žele. Ali, ćemo opet ekonomiju da sačuvamo i zato su nam potrebne vakcine i zato ćemo već sledeće nedelje da obavestimo javnost smo malo popravimo saldo u broju vakcina, iako je to nemoguće obećati u ovim uslovima„, kazao je Vučić.\n„Nema nijednog posrednika, kada budete videli cenu spomenik ćete da mi dižete jednog dana. Ne smem da kažem cenu jer će svi da traže onda od Kineza po toj ceni da traže. Ja zbog njih ne smeme da kažem„.\nSrbija po padu BDP od jedan odsto ubedljivo najbolja u Evropi\n„Srbija je sa padom BDP-a od jedan odsto ubedljivo najbolja u Evropi u 2020. godini„, izjavio je predsednik Srbije Aleksandar Vučić.\n„Prva sledeća zemlja u Evropi je na minus tri odsto, Crna Gora recimo na minus 16, Hrvatska na minus 10„, rekao je Vučić.\nKaže da se drastično menjaju geopolitičke i geoekonomske prilike u svetu.\n„Korona ih brže menja nego Drugi svetski rat i ko će da se snađe i bori za državu na najbolji mogući način„, rekao je Vučić.\nPrethodni tekstKakvo nas vreme očekuje u Bačkoj Palanci ove nedelje?\nSledeći tekstBritanski soj korona virusa stigao u Srbiju\nRaspored sahrana – petak (05.03.) 05/03/2021\nRaspored sahrana – petak (05.03.)


Vijeće ministara BiH: Usvojen izvještaj o izvršenju budžeta - Privredna štampa\nVijeće ministara BiH usvojilo je Izvještaj Ministarstva finansija i trezora o izvršenju Budžeta institucija Bosne i Hercegovine i međunarodnih obaveza Bosne i Hercegovine za period januar – septembar 2017. godine.\nUkupno ostvareni prihodi, primici i finansiranje na raspolaganju institucijama BiH u prvih devet mjeseci 2017. godine iznosili su 794.802.237 KM, a ukupno izvršeni rashodi i izdaci budžeta institucija BiH iznosili su 667.662.216 KM.\nInstitucije Bosne i Hercegovine nastavile su s uštedama i u 2017. godini, a osnovica za plaću i troškovi zaposlenih ostali su na nivou iz 2012. godine, kada su značajno smanjene. Uštede budžetskog novca ostvarene su i primjenom jedinstvenih pravilnika za reprezentaciju, fiksne i mobilne telefone te službene automobile uz i dalje aktuelno umanjenje naknada članovima upravnih i nadzornih odbora i drugih radnih tijela i komisija.\nU periodu januar – septembar sve dospjele obaveze po osnovu vanjskog državnog duga su izmirene pravovremeno u ukupnom iznosu 608.152.786,88 KM.\nBudžetVijece ministara BiH\nU sklopu 26 transakcija ukupno je prometovano 242.844 vrijednosnih papira. Vrijednost BIFX-a nije se mijenjala u odnosu na prošlo…\nWizz Air, najveća niskotarifna aviokompanija u centralnoj i istočnoj Evropi i jedan od avioprijevoznika sa najbržom stopom rasta u Evropi,…\nPorezna uprava Federacije Bosne i Hercegovine (FBiH) jučer je izvršila ukupno 303 inspekcijska nadzora, kojim su bili obuhvaćeni porezni…


In medija - Pazarski polumaraton 08. septembra ulicama Novog Pazara - prijave otvorene do 02.09.\nPazarski polumaraton 08. septembra ulicama Novog Pazara - prijave otvorene do 02.09.\nKategorija: Sport ostali\nObjavljeno 27 avgust 2019\nNovi Pazar organizuje 1. Pazarski polumaraton u nedelju 08. septembra 2019. godine a takmičari će se oprobati na deonicama dužine 21 i 5 kilometara.\nDo sada se za polumaraton prijavilo preko 200 takmičara koje u startnom paketu čeka majica sa logom polumaratona i medalja na cilju sa motivom kule Motrilje. (U samom centru grada Novog Pazara nalazi se gradska tvrđava iz XVII veka gde se uz severni bedem nalazi relativno dobro očuvana kula poznata pod imenom Stara izvidnica ili Kula motrilja, koja danas predstavlja simbol grada.)\nSav prihod od trke na 5km ide u humanitarne svrhe.\nOrganizatori su pripremili bogate okrepe, zanimljiv muzički sadržaj kao i veliki broj volontera koji će se pobrinuti da sve protekne u najboljem redu.\nUskoro će biti objavljene informacije o radu prijavnog centra i pravilima ponašanja na danu trke, a svi zainteresovani za učešće na 1. Pazarskom polumaratonu mogu se prijaviti na linku OVDE do 02. septembra\nU prilogu pogledajte mape za obe trke (21km i 5km) kao i promo video:\nPrijave za 1. Pazarski polumaraton na linku OVDE do 02. septembra


Ministrovanje Saše Radulovića - Istinomer\nTim Istinomera 13. 9. 2017.\nMeđutim, ako je bila kratka, nije bila dosadna. Naprotiv, reč je o jednoj o zanimljivijih ministarskih karijera. Za nekoliko meseci u vladi, Radulović, sada lider pokreta Dosta je bilo, uspeo je dosta toga – možda ne da natera javna preduzeća da urade „lične karte“ ili da donese Zakon o radu, ali svakako da se sukobi sa mnogima – od kolega ministara, parlamentarne većine, pa sve do samog Aleksandra Vučića.\nTaj sukob, nakon pohvalnih komentara koji su imali jedan o drugom, pretvorio je Radulovića u žestokog opozicionara i protivnika i Vučića i SNS.\nU sledećem pregledu čitajte kako su se donosili zakoni, kako je gašena SIEPA, ko je bio protiv ličnih karti, a ko za jednistvo vlade.\nAleksandar Vučić Saša Radulović Vlada Srbije


Srpska ekonomija u haosu, a premijer nema ekonomskog savetnika! Zašto? – Nadlanu.com\nSrpska ekonomija u haosu, a premijer nema ekonomskog savetnika! Zašto?\nObjavljeno 8. juna 2013. / 11:50:52\nDok prvi potpredsednik Vlade Srbije Aleksandar Vučić i ministar privrede i finansija Mlađan Dinkić imaju eksperte koji ih usmeravaju i informišu o ekonomskim trendovima, premijer Dačić smatra da mu savetnik nije potreban, mada je završio Fakultet političkih nauka, istina kao najbolji student.\nKako za “Blic” kaže izvor iz Nemanjine 11, Dačić se ni na koalicionim sastancima i sednicama Vlade ne meša naročito u ekonomska pitanja, pažljivo sluša koalicione partnere i ima poverenje u ono što oni rade.\nEkonomista Vladimir Gligorov kaže za “Blic” da se po “Dačićevim izjavama čini da se on oslanja na neformalne savete ekonomista koji su bliski SPS-u”. Problem je, međutim, u tome “što ni oni, ni sama stranka nemaju razrađen privredni program, pa nije izvesno da bi neki službeni savetnik pomogao”.\n– Premijer u načelu ima na raspolaganju čitavu administraciju, od Ministarstva finansija i privrede do bilo kog drugog resora i može da se oslanja na njihove analize i izveštaje, pa čak i na konkretne specifične odgovore, ukoliko zna šta da ih pita. Ako ne zna da pita ili mu se ne dopadaju odgovori, onda bi mogao da zatraži studiju nekog instituta u zemlji ili u inostranstvu – navodi Gligorov.\nMinistra finansija Mlađana Dinkića, osim što je i sam stručnjak, savetuje nekoliko eksperata. Za oblast malih preduzeća Dinkića savetuje Dragijana Radonjić Petrović, bivša direktorka brokerske kuće “M&W Investment”. Za bankarski sektor zadužen je Branko Popović, dok su među savetnicima i Milica Bisić, kao i Radovan Jelašić, bivši guverner NBS. U Dinkićevom kabinetu je i Biljana Krsavac, koja je radila kao savetnik u Svetskoj banci. Prvi potpredsednik Vlade Aleksandar Vučić oslanja se na savete Siniše Malog. Reč je o magistru ekonomskih nauka koji ima dvadesetogodišnje iskustvo u aktivnostima vezanim za investiciono bankarstvo, savetovanje oko kupovine i prodaje preduzeća, restrukturiranja i konsolidaciju poslovanja.\nEkonomista Ljubomir Madžar upozorava “da ni u povoljnijim ekonomskim situacijama od one u kojoj se sada Srbija nalazi, nije uobičajeno da predsednik vlade nema ekonomskog savetnika”.\n– Ovo je indikativno i svakako neće biti dobro ukoliko premijer nastavi sam da donosi odluke. On mora da nađe nekog ko bi ga stručno savetovao, što nije lako, ali je neophodno. Sigurno da ima ljudi sa ogromnim iskustvom koji mogu biti od koristi – navodi Madžar.\nPolitički analitičar Milan Nikolić navodi za “Blic” da se Dačić i ne bavi ekonomijom, da većina političara beži od tog pitanja i da je sve prepušteno Mlađanu Dinkiću.\n– Najveći deo naših ekonomista su neoliberali, a neoliberali su izazvali krizu i ne znaju kako se iz nje izlazi. Tek nekoliko ozbiljnih ekonomista imamo koji ne pripadaju ovoj školi, ali njima ne pada na pamet da se bave savetovanjem – ističe Nikolić.\nU kabinetu premijera kažu za “Blic” da Dačića savetuje Nacionalni savet za privredni oporavak u čijem sastavu su profesori, doktori nauka, direktori javnih preduzeća…\n– Premijer nije ekonomista, pa se oslanja na stručnjake u Savetu. Nema logike da pored svih ovih ljudi ima još i savetnika – ističu u Dačićevom kabinetu.\nIzvor: Ivana Mastilović Jasnić za “Blic“\nPastuv iz Tenesija ima 22 dece sa 14 žena: Ni sam ne zna da ih nabroji (VIDEO)\nRASULO: Gledaoci poskidali maske farmerima!


Kristina Kovač | 06. jun 2018.\nOn je na otvaranju konferencije „Glasna Pištaljka: Uzbunjivači i novinari protiv korupcije“ u Srpskoj akademiji nauka i umetnosti istakao da su Pištaljku pre osam godina osnovali „novinari koji su trpeli odmazdu na svom poslu, novinari koji su bili uzbunjivači“.\n„Inicirali smo donošenje i pisanje zakona i uspeli u tome da u pisanju učestvuju i oni zbog kojih se zakon usvaja, uzbunjivači. To se još nikada i nigde nije desilo. Bio je to hrabar iskorak i pokazalo se – dobra odluka“, rekao je Radomirović i podsetio da je Srbija još u 14. veku, u Dušanovom zakoniku, prepoznala potrebu da sudovi zaštite one koji ukazuju na nezakonitosti.\nPredsednik Vrhovnog kasacionog suda Dragomir Milojević rekao je da je od 2015. godine do danas „obuku o primeni Zakona prošlo oko 1200 sudija i više od 300 sudskih pomoćnika“.\n„Uzbunjivač koji trpi odmazdu treba da uživa zaštitu“, naglasio je Milojević i dodao da je „do danas pred svim sudovima podneto 568 predmeta po Zakonu o zaštiti uzbunjivača od čega je rešeno 497, dok je 71 predmet ostao nerešen“.\n„U ovom periodu podneto je 79 zahteva za određivanje privremenih mera i danas je samo jedan ostao nerešen“, rekao je Milojević i istakao da jedino „efikasno i pravovremeno suđenje i zaštita uzbunjivača može vrati poverenje javnosti u sudstvo“.\nŠef Delegacije Evropske unije u Srbiji Sem Fabrici naveo je da je „zaštita uzbunjivača jedan od prioriteta Srbije i ključni element poverenja građana u sistem, ali i procesa pridruživanja Srbije Evropskoj uniji“.\n„Poglavlje 23, borba protiv korupcije, je nešto na čemu zajedno moraju da rade političari, institucije, nevladin sektor, ali i celo društvo. U Srbiji mora postojati nulta tolerancija na korupciju“, rekao je Fabrici i naglasio da su uzbunjivači ti koji imaju integritet da se suprotstave korupciji, a da novinari koji o tome izveštavaju moraju biti zaštićeni.\n„Drago mi je da je Srbija na dobrom putu, Zakon o zaštiti uzbunjivača je odličan, a sada je ključna njegova primena. Pravosuđe ima u tome ključnu ulogu, kao i novinari koji o tome izveštavaju, a kojima se mora garantovati sloboda govora“, rekao je Fabrici.\nNa konferenciji je govorio i bivši direktor Hitne pomoći u Beogradu, uzbunjivač Borko Josifovski, koji je naveo da je „smenjen čim je ukazao na nezakonit rad ove ustanove“.\n„Ukazao sam na praksu da Hitna pomoć u saradnji sa privatnim pogrebnicima krši zakon. Ona ne čini sve da pomogne ljudima i spasi ih smrti, a nakon toga privatnim pogrebnicima daje adrese preminulih za određenu naknadu. I eksterna komisija koja je naknadno proveravala rad Hitne pomoći zaključila je da od 53 slučaja sa smrtnim ishodom, Hitna pomoć nije pokušala reanimaciju pacijenata u osam slučajeva“, ispričao je Josifovski.\nOn je naveo da „nijedan od ministara nije pokušao, nije hteo ili nije smeo da se uhvati u koštac sa aferom ’Hitna pomoć’“.\n„Uz pomoć Pištaljke odlučio sam da tužim državu ne bi li svi odgovorni bili izvedeni pred lice pravde. Nažalost, u prvom stepenu sam izgubio, ali sam optimista. Predugi sudski procesi iscrpljuju uzbunjivače, ali neću odustati od borbe“, rekao je on.\nPredsednik Srbije Aleksandar Vučić na konferenciji je naveo da je „svaka prijava krađe ili zloupotrebe javnih dobara dobra za društvo“.\n„Društvo koje hoće pravdu, to mora da prepozna“, rekao je Vučić i dodao da je Srbija uvela „dobar običaj da jedna nevladina organizacija, u ovom slučaju Pištaljka, organizuje sertifikovane obuke za zaštitu uzbunjivača“.\nVučić je istakao da su „uzbunjivači počeli da dobijaju presude, da se sistem pokrenuo i da Srbija neće ići unazad“.\n„Podržavamo rad Pištaljke. Država ima obavezu da zaštiti svoje građane“, rekao je Vučić i naveo da je „sramota države što više nije uradila u slučaju Josifovskog“, kao i da će „u okviru svojih nadležnosti i Ustava učiniti sve da se taj slučaj pokrene“.\nOn je istakao da se za zdravstvo iz budžeta izdvaja oko 20 odsto sredstava i da je zbog toga ova oblast, više od bilo koje, podložna korupciji.\nNa konferenciji je govorio i uzbunjivač iz Sjedinjenih Američkih Država, vazduhoplovni maršal Robert Meklejn koji je ukazao na zloupotrebe sa budžetom za zaštitu aviona, nakon čega je otpušten.\nEvropska komisija počela je raspravu o Direktivi o zaštiti uzbunjivača, nakon čega će sve države članice morati da usvoje ovakav zakon, rečeno je na konferenciji.\nAna Majers, direktorka Međunarodne mreže za uzbunjivanje govorila o je direktivi i navela da je ideja o tome nastala još 2013. godine, ali da države članice tada nisu imale sluha za potrebu donošenja takvog dokumenta.\n„Sada shvataju značaj zaštite uzbunjivača, ali i zaštite novinara koji izveštavaju o korupciji. Naročito nakon ubistava novinarke Dafne Karuana Galicije na Malti i Jana Kučijaka u Slovačkoj. Iako će novom direktivom možda uzbunjivači i novinari biti zaštićeniji, koliko sam videla, biće zaštićenije i informacije koje će češće biti proglašavane tajnom. Mi to ne želimo, želimo zaštitu, ali i dostupne informacije“, rekla je Majers.\nOna je navela da ipak sve češće imamo primere prekograničnog uzbunjivanja, gde se uzbunjivanje desi u jednoj zemlji a posledice nepravilnosti se osećaju u drugoj.\nPravni direktor oranizacije Projekat za odgovornu vlast iz SAD-a Tom Divajn govorio je o praksi i iskustvima u zaštiti uzbunjivača u svojoj zemlji i istakao da su „u SAD-u uzbunjivači podignuti na pijedestal i da nema političara koji ne podržava uzbunjivače“.\n„Mislim da smo pobedili u toj ‘kulturnoj revoluciji’. Ipak, iako 40 godina imamo zakon, mi još uvek nismo obučili sudije i tužioce da postupaju u skladu sa njim, kao vi u Srbiji“, istakao je on.\nVim Vandekerkhove sa Univeriteta Grinič iz Velike Britanije govorio je o praksama i procedurama u zaštiti uzbunjivača u zemljama Evrope i naveo da „uzbunjivanje nije jedna odluka, već proces koji tom odlukom samo počinje“.\n„Uzbunjivanje počinje kada neko postavi teško pitanje ili neku bojazan, zbog čega neko drugi u tom licu vidi opasnost i nad njim počinje odmazdu“, rekao je on.\nPravni savetnik Evropskog centra za slobodu štampe i medija Flutura Kusari rekla je da „Evropski sud za ljudska prava smatra da zaštita člana 10 Evropske konvencije o ljudskim pravima obuhvata i zaštitu uzbunjivača“ i istakla da je od 2005. godine povećan broj slučajeva za zaštitu uzbunjivača pred ovim sudom. Ona je učesnicima konferencije objasnila koji su koraci i koji kriterijumi Evropskog suda kada odlučuje u slučajevima za zaštitu uzbunjivača.\nAdvokat Pištaljke Milan Pavlica na konferenciji je istakao da je uloga tužilaštva da istraži ono na šta uzbunjivači ukažu i da nastavi krivično gonjenje ukoliko za to ima elemenata.\nO praksi u SAD-u o ulozi tužilaca govorio je federalni tužilac Amit Kabravala, dok je zamenik javnog tužioca Osnovnog javnog tužilaštva u Novom Sadu Radivoj Kaćanski govorio o primerima istraga koje su pokrenute na osnovu informacija koje su tužilaštvu dostavljali uzbunjivači.\n„U najvećem broju slučajeva, na žalost, uzbunjivači žele da ostanu anonimni, što nam otežava rad. Nama olakšava kada od uzbunjivača, ljudi koji se nalaze tamo gde se dešavaju zloupotrebe, dobijemo informacije i uvek smo veoma raspoloženi da sa njima sarađujemo“, rekao je Kaćanski.\nO svojim iskustvima u prijavljivanju zloupotreba i postupcima koje zbog toga vode govorili su i uzbunjivač iz Rače Tomislav Veljković koji je prijavio zloupotrebu sredstava za izgradnju fabrike za preradu otpadnih voda, doktorka Bojana Bokorov koja je prijavila nezakonitosti u vezi sa radom Instituta za onkologiju u Sremskoj Kamenici, kao i sudija Biljana Mraović iz Šapca koja trpi odmazdu zbog oslobađajuće presude u predmetu protiv gradonačelnika tog grada.\nAleksandar Vučić Pištaljka Uzbunjivači\n← Korać: Cilj pokazati da je vlast na udaru skrivenih sila\n„United Group“ ukrupnjava medijski biznis kupovinom bivše Đilasove kompanije →


EP - Nemci ubedljivi, Srbija poslednja posle prvog kola - Sportske.net\nDa sve bude teže, Nemačka nam je naredni rival.\nMlada reprezentacija Nemačke ubedljivo je startovala na Evropskom U21 prvenstvu u Italiji i San Marinu.\nNemci su večeras u prvom kolu Grupe B savladali Dansku sa 3:1 i preuzeli prvo mesto u grupi, a istovremeno poslali Srbiju na poslednje, jer su naši ''Orlići'' ranije danas u istoj grupi poraženi od Austrije sa 2:0.\nPrvo poluvreme obeležio je gol Rihtera u 28. minutu, kojim je Nemačka povela sa 1:0. Isti igrač posle sedam minuta igre u drugom delu suplira prednost svog tima, a kada je Valdšmit posle kontre u 65. povisio na 3:0, pitanje pobednika je definitivno bilo rešeno.\nDo kraja, Danci su golom Skova iz jedanaesrerca stigli do počasnog pogotka, za konačnih 3:1.\nTabela posle prvog kola: Nemačka 3, Austrija 3, Danska 0, Srbija 0 bodova.\nU sledećem kolu, 20. juna, Srbija se sastaje sa Nemačkom, a Austrija će igrati protiv Danske.


Stiže novi VW Golf – inmedia.ba\nStiže novi VW Golf\n0 15 Avgusta, 2012 11:00\nNjemački dnevnik “Wolfsburger Allgemeine Zeitung” objavio je informaciju prema kojoj će svjetska premijera sedme generacije modela volkswagen golf, biti održana na Novoj narodnoj galeriji u Berlinu (Berlin’s Neue Nationalgalerie), koja se održava 4. septembra, prenosi automagazin.\nIstog dana možemo očekivati i zvanične fotografije i informacije o tehnici novog golfa.\nProizvodnja novog golfa će biti realizovana u dvije njemačke fabrike, u mjestima Volfsburg i Cvikau. Obje fabrike će iskoristiti tronedjeljni ljetni odmor kako bi prilagodile proizvodne procese za proizvodnju automobila sa novom modularnom platformom MQB.\nVW Golf sedme generacije biće drugi serijski automobil iz VW grupe, koji će koristiti MQB platformu. Prvi je bio Audi A3 treće generacije, a nakon golfa, to će biti nova generacija modela škoda oktavija, koja će početi da se proizvodi u septembru.\nPolovinom septembra, “Volkswagen” će organizovati školovanje svojih prodavaca i servisera za novi golf.\nKako prenosi automagazin.rs, u Evropi će ovaj model početi da se prodaje u novembru ove godine, poslije predstavljanja široj javnosti na sajmu automobila u Parizu, koji se održana od 29. septembra do 13. oktobra.\nNovi nogometni teren u Pobriježju


Pogledajte šta Ronaldinjo radi u 2019. godini - Muški magazin - trendovi, fitness, lifestyle, saveti, devojke... `\nKada govorimo o fudbalerima koji su promenili fudbal, koji su doneli novine i koji su bili jedinstveni i najbolji, ne možemo a da ne spomenemo legendarnog Ronaldinja koji je Barsu doveo nekolko puta do samog vrha i koji je igrao u najboljoj postavi Brazila svih vremena.\nKada je Ronaldinjo odlučio da se povuče iz svetskog fudbala mnogi su bili tužni, jer je on imao još mnogo toga da pokaže, ali on je samo rekao da je ostvario sve svoje fudbalske snove i da tu nema više šta da traži.\nDanas, Ronaldinjo i dalje igrafudbal, ali ovoga puta na parketu. Da, Ronaldinjo je trenutno jedan od najboljih Futsal fudbalera na svetu i iako ima dosta godina za fudbalera, on svojim veštinama pokazuje da mu i dalje niko nije ravan i da može da napravi pravu magiju pomoću lopote.\nPogledajte neke od najboljih trenutaka iz Futsal sezone 2018-2019, gde ćete videti zbog čega je Ronaldinjo odlučio da se bavi baš ovom vrstom fudbala.\n2019. šta radi\nPROČITAJTE SLEDEĆI TEKST: Bodibilderi pre i posle steroida


Tarik Curić je novi direktor Studentskog centra Sarajevo – dijalogin.tv\nUpravni odbor Studentskog centra Sarajevo imenovao je Tarika Curića za novog direktora ove institucije. Curić je izabran na mandatni period četiri godine, a na ovoj poziciji zamijenit će dosadašnjeg direktora Emira Kadrića.\nKonkursna procedura je provedena sredinom decembra, a na poziciju direktora se prijavilo deset kandidata – Emir Kadrić, Nermin Nalić, Muamer Kalić, Admir Džanko, Refik Ožegović, Tarik Curić, Halid Škrijelj, Esmir Opardija, Demir Hašimbegović i Amir Šehić.\nKonkursnu komisiju koju je imenovao Upravni odbor Studentskog centa Sarajevo su činili Senada Škamo, članica Upravnog odbora Studentskog centra Sarajevo, Azemina Njuhović, predstavnica Ministarstva za obrazovanje, nauku i mlade KS i Suvad Konaković, predstavnik Univerziteta u Sarajevu.\nPredsjednik Upravnog odbora Studentskog centra Ifet Mahmutović je kazao da je Vladi KS putem Ministarstva za obrazovanje jučer na saglasnost dostavljena odluka o izboru novog direktora.\nDosadašnji direktor Emir Kadrić u izjavi za naš portal je kazao da mu mandat završava 31. decembra 2016. godine i da već naredni dan novi direktor preuzima funkciju.\n“Ja ću ostati obavljati neke manje poslove u Studentskom centru. Do sada sam vodio društveno odgovornu ustanovu i nije bilo nijednog skandala tokom mog mandata. Studenti nikada nisu izašli na ulicu i protestirali, iako su imali razloga. Društvena zajednica se nikada nije bavila našim problemima, a ja ću ustanovu predati pozitivnu u pozitivnom svijetlu”, prokomentirao je Kadrić.\nNovoizabrani direktor Studentskog centra Sarajevo Tarik Curić je sekretar i predsjedavajući Općinskog vijeća Vogošća kao kadar Saveza za bolju budućnost Bosne i Hercegovine (SBBBiH).


Tramp odstupio od predizbornih obećanja - Svet - Dnevni list Danas\nPočetna » Svet » Tramp odstupio od predizbornih obećanja\nNovi predsednik SAD učinio veliki zaokret u odnosu prema Kini i Japanu\nTramp odstupio od predizbornih obećanja\n* Strateške posledice Trampovog poziva predsedniku Siju i crveni tepih za premijera Abea su smanjivanje neposredne opasnosti od američko-kineskog sukoba u Južnom kineskom moru i trgovinskog rata\nKakvu razliku mogu da učine samo dva dana. Posle zakasnelog telefonskog poziva, predsednik SAD Donald Tramp je u četvrtak uveče iz Vašingtona tokom „veoma dobrog razgovora“ uverio kineskog državnika Si Đinpinga da će podržati politiku „Jedna Kina“.\n0Piše: Borislav Korkodelović 13. februara 2017. 12.21\nSutradan ujutro je izuzetno srdačno dočekao japanskog premijera Šinzo Abea, sa kojim je proveo čitav vikend, uz četiri obeda i dve golf partije na Floridi do koje su zajedno leteli predsedničkim avionom.\nOlakšanje se oseća u glavnim gradovima tri velike države, vrhovne ekonomske sile, u Aziji i drugde. Strateške posledice Trampovog poziva predsedniku Siju i crveni tepih za premijera Abea su smanjivanje neposredne opasnosti od američko-kineskog sukoba u Južnom kineskom moru i trgovinskog rata u Pacifiku. Naročito je veliki zaokret u Trampovom odnosu prema Narodnoj Republici Kini. U predizbornoj kampanji je Tramp optužio Peking da „otima“ od industrijske baze Sjedinjenih Američkih Država i zarekao se da će već prvog dana predsednikovanja drugu najmoćniju privredu sveta označiti kao valutnog manipulatora. To još nije učinio.\nPotom je Tramp potpao pod snažne kritike medija iz Pekinga pošto je kao prvi američki predsednik prihvatio telefonski poziv od nekog lidera Tajvana. Najzad, izjavio je za Volstrit džornal da će koristiti status Tajvana, koji je za NR Kinu njena otcepljena pokrajina, kao temu za pregovore sa Pekingom. U stvari je Tramp telefonom već razgovarao sa Sijem posle novembarske izborne pobede. Takođe, od početka njegove administracije zvaničnici američkog Saveta za nacionalnu odbranu su iza scene radili na poboljšanju kontakata sa Pekingom.\nProšle srede je Tramp poslao čestitku Siju povodom Lunarne nove godine. Istovremeno, video-materijal o recitaciji njegove unuke na mandarin jeziku je postao veoma popularan u NR Kini, svojevrstan ledolomac u zahladnelim odnosima. I sve to usred glasina u Vašingtonu da Si nije voljan da se odazove na telefonski poziv ukoliko Tramp ne pruži garancije o poštovanju paradigme „Jedna Kina“. U četvrtak je Tramp bio spreman da to učini. „Predsednik Tramp se složio, na traženje predsednika Sija, da poštuje našu ‘Jedna Kina’ politiku“, navedeno je u informaciji iz Bele kuće.\nPreobražaj Trampove pozicije prema NR Kini je gotovo istovetan njegovom zaokretu u vezi Japana. Posle posete sekretara za odbranu DŽejmsa Matisa Tokiju nedelju dana ranije, Tramp je obnovio garancije najbližem savezniku u Aziji. One se odnose i na lanac ostrva kojima upravlja Japan pod nazivom Senkakus, a na koje pravo polaže i NR Kina nazivajući ih Diaoju.\nKineska državna novinska agencija Šinua je povodom razgovora Sija i Trampa komentarisala da su od zvaničnog uspostavljanja diplomatskih odnosa pre 38 godina, dve vodeće sile sveta kroz političku, bezbednosnu, privrednu i trgovinsku saradnju, posete njihovih državljana i razmenu u kulturi, postale međuzavisne. Takva saradnja i odnosi su bili obostrano korisni pa one imaju sve razloge da nastave da razvijaju i jačaju veze, ocenila je Šinua. Agencija smatra da su bilateralni odnosi NR Kina i SAD verovatno najvažniji u svetu. Takođe, dve zemlje su jedna drugoj potrebne u ključnim svetskim pitanjima poput suzbijanja klimatskih promena, denuklearizacije Korejskog poluostrva, borbe protiv globalnog terorizma, te očuvanja sigurnosti u azijsko-pacifičkom regionu i širom čovečanstva.\nZapadni i kineski mediji se slažu da između dve države postoje razlike i da evolucija Trampove politike prema Aziji, najmnogoljudnijem kontinentu i pokretaču svetske privrede, neće otkloniti buduće poteškoće. Biće tenzija zbog svetskog rasta uticaja NR Kine i njenog modela razvoja. Izbijaće trgovinski sporovi SAD sa NR Kinom i Japanom jer je Tramp učinio ekonomske prakse severoistočnih azijskih sila značajnim delom svoje retorike. „Kako bi bolje upravljali razlikama, Kina i SAD treba da sačuvaju hladne glave i budu uzajamno iskrene. Za to je dijalog najpodesniji“, zaključila je Šinua. Uopšte, posle Trampovog resetovanja odnosa sa azijskim silama, kao da sledi period uobičajenih odnosa, za saveznike SAD, i rivale poput NR Kine.\n„Provokativni akt Pjongjanga“\nSeverna Koreja je juče ispalila, veruje se, balističku raketu, koja je pala u njene istočne teritorijalne vode, saopštio je Generalštab južnokorejskih oružanih snaga. To je prva severnokorejska raketna proba u 2017. i otkako je predsednik Tramp preuzeo dužnost. Južnokorejski generalštab je ocenio probu kao provokativni akt i kršenje rezolucija Saveta bezbednosti UN kojima je Severnoj Koreji zabranjeno da proba bilo kakvu balističku tehnologiju. U Seulu veruju da je proba sračunata da privuče pažnju na severnokorejske nuklearne I raketne mogućnosti, kao i da je deo protesta Pjongjanga zbog oštrog stava Trampove administracije prema Demokratskoj Narodnoj Republici Koreji. Zapadni mediji pak nagađaju da severnokorejski postupak dolazi u vreme samita predsednika Trampa i premijera Abea. Sledstveno, na improvizovanoj konferenciji za novinare u Palm biču na Floridi, Abe je severnokorejsku probu ocenio „apsolutno neprihvatljivom“, a Tramp poručio da SAD stoje „sto odsto“ iza Japana.\nDonald TrampBeograd, Kina


Marjanović: Izdvajanje dodatnih sredstava za Tanjug kršenje tržišne konkurencije\nPredsednica skupštinskog Odbora za kulturu i informisanje Vesna Marjanović ocenila je danas da je izdvajanje dodatnih sredstava iz budžeta za finansiranje novinske agencije Tanjug kršenje tržišne konkurencije.\nMarjanović je upitala Ministarstvo kulture i informisanja zašto u obrazloženjima ističu da privatizacija medija ništa neće koštati građane Srbije, ako izdvajaju više od 100 miliona iz budžeta za dva medija.\nMarjanović je kazala da je ministarstvo probilo rok za privatizaciju koji je samo postavilo i da je zbog toga upitno hoće li poštovati ostale rokove predviđene zakonom.\n“Da ne zanemarimo činjenicu da ste vi ovaj zakon doneli i dali ove rokove i niste ih ispunili. Šta nam garantuje da će svi ostali rokovi biti ispunjeni”, upitala je Marjanović.\nOna je istakla da će DS pažljivo pratiti kako će se ostali rokovi predviđeni zakonom ispunjavati i pozivati Vladu Srbije na odgovornost.


Predsednik Vlade Bugarske Bojko Borisov predložio je formiranje mešovitog bugarsko-crnogorskog preduzeća koje će kablom izvoziti električnu energiju u Italiju.\nOn je, tokom konferencije za medije sa crnogorskim premijerom Duškom Markovićem, kazao da ga zanima transfer struje između Crne Gore i Italije, jer Bugarska ima dva nuklearna reaktora i spreman teren za gradnju nuklearne elektrane, prenosi Investitor.\n- Predložio sam da napravimo mešovitu kompaniju, možda uz neko simbolično učešće u izgradnji naše nuklearke. Možda i sa kolegama iz Srbije, da bismo prenosili tu energiju naravno i prema Italiji na bazi onoga što vi gradite sa Italijom. Mislim da bi to bio jako dobar, profitabilan projekat - poručio je Borisov.\nOn je to kazao nakon pitanja novinara Markoviću o zahtevu EU da Crna Gora preuzme deo imigranata koji su trenutno na Siciliji.\nPrema njegovim rečima, konkurentnost u biznisu i ekonomiji treba da bude mnogostruko veća i dodao da Evropa i Azija mogu biti povezani preko Balkana.\n- Sve zavisi od nas, ako dosledno i stalno vršimo pritisak, taj projekat neće ostati u fiokama evropske birokratije - naveo je Borisov.\nOn smatra da je za obe države važan razvoj regionalne infrastrukture, prenosi Investitor.me


Podeljeni humanitarni paketi kupljeni iz akcije Trka za srećnije detinjstvo\nCrveni krst Apatin i predstavnici Atletskog kluba Apatin, Bojan Tomašević i Zoran Čegar, izvršili su distribuciju humanitarne pomoći u vidu paketa sa osnovnim životnim namirnicama za ugrožene građane opštine Apatin.\nSredstva za kupovinu namirnica obezbeđena su u sklopu realizacije ,,Trke za srećnije detinjstvo’’, a koja je realizovana u sklopu ,,23. Dunavskog polumaratona’’ održanog 21. oktobra.\nCrveni krst se zahvaljuje svim učesnicima ,,Trke za srećnije detinjstvo’’, kao i Atletskom klubu Apatin koji je pružio podršku u realizaciji ove humanitarne aktivnosti. U pitanju je još jedna u nizu održanih humanitarnih akcija koju je sproveo Crveni krst Apatin, a planira se još aktivnosti na polju socijalne delatnosti do kraja tekuće godine.\nTagovi: humanitarni paketi Apatin Trka za srećnije detinjstvo Crveni krst AK Apatin


Virus "ZAKAČIO" srpsku industriju - Bizlife.rs\n09:27 Beograd, 31.05.2020.\nIndustrijska proizvodnja u periodu januar–april 2020. godine, u poređenju sa istim periodom 2019. godine, manja je za 0,8 odsto, saopštio je Republički zavod za statistiku.\nPosmatrano po sektorima, u aprilu 2020. godine, u odnosu na isti mesec 2019, sektor prerađivačke industrije imao je pad od 19,9 odsto, a sektor snabdevanja električnom energijom, gasom, parom i klimatizacija pad od 9,9 odsto. Sektor rudarstva imao je najmanji pad od 0,1 odsto.\nObim industrijske proizvodnje u aprilu 2020. godine, u odnosu na april 2019, beleži pad kod 22 oblasti (učešće u strukturi industrijske proizvodnje 75 odsto), a rast kod sedam oblasti (učešće u strukturi industrijske proizvodnje 25 odsto).\nNajveći uticaj na pad industrijske proizvodnje u aprilu 2020. godine, u odnosu na isti mesec 2019. godine, imale su proizvodnja proizvoda od gume i plastike, motornih vozila i prikolica, prehrambenih proizvoda, električne energije i pića.\nProizvodnja malih preduzeća (manje od 50 zaposlenih), koja nisu obuhvaćena redovnim statističkim istraživanjem, prati se na uzorku izabranih jedinica iz sektora prerađivačke industrije.\nKada se uključi ocena industrijske proizvodnje malih preduzeća iz uzorka, industrijska proizvodnja u aprilu 2020. godine, u odnosu na prosek 2019. godine, kod ukupne industrijske proizvodnje manja je za 20,7 odsto, a kod prerađivačke industrije manja je za 24,8 odsto.\nUkupna spoljnotrgovinska robna razmena Srbije za period januar–april 2020. godine iznosi 13,9 milijardi dolara i manja je 5,9 odsto u odnosu na isti period prethodne godine, odnosno 12,6 milijardi evra i manja je 3,1 odsto u odnosu na isti period prethodne godine.\nIzvezeno je robe u vrednosti od 5,7 milijardi dolara, što čini pad od 7,7 odsto u odnosu na isti period prethodne godine, a uvezeno je robe u vrednosti od 8,1 milijardi dolara, što je za 4,6 odsto manje nego u istom periodu prethodne godine.\nIzvoz robe, izražen u evrima, imao je vrednost od 5,2 miliona, što je pad od pet odsto u poređenju sa istim periodom prethodne godine. Uvoz robe imao je vrednost od 7,4 miliona, što predstavlja pad od 1,7 odsto u odnosu na isti period prošle godine.\nDeficit iznosi 2,3 milijarde dolara, što čini povećanje od četiri odsto u odnosu na isti period prethodne godine. Izražen u evrima, deficit iznosi 2,1 milijardu, što je povećanje od 7,5 odsto u poređenju sa istim periodom prethodne godine.\nPokrivenost uvoza izvozom je 70,9 odsto i manja je od pokrivenosti u istom periodu prethodne godine, kada je iznosila 73,3 odsto.\nstatistika izvoz uvoz idnustrija


Đorđevićev Fener ponizio Uniks - Svetionik.com\nB92 - Sport #869\n213 mesto 31\n869 Đorđevićev Fener ponizio Uniks\nB92 - Sport · 14.10.2021 21:24\nKošarkaši Fenerbahčea savladali su ubedljivo Uniks 80:41, u četvrtom kolu Evrolige.\nB92 - Sport 2 mesto · 20.10.2021 08:10\nNajbolji teniser sveta Novak Đoković neće igrati na Australijan openu ako se ne vakciniše. Pročitaj više\nRonaldinjo sišao na teren da bi pozdravio Mesija VIDEO\nB92 - Sport · 20.10.2021 11:15\nVeoma lepa scena viđena je u utorak uveče na "Parku prinčeva". Pročitaj više\nB92 - Sport 1 mesto · 23.10.2021 09:15\nGrčke vlasti zabranile su ulazak u zemlju karatistima tzv. Kosova. Pročitaj više\nUživo: Zvezda dočekuje Albu\nB92 - Sport · 22.10.2021 18:00\nKošarkaši Crvene zvezde dočekuju Albu (19:00), u meču petog kola Evrolige. Pročitaj više\n"I Đoković je ljudsko biće – to niko nije uspeo pola veka"\nB92 - Sport · 22.10.2021 16:45\nBez obzira na momenat u sezoni, tema ko je najbolji teniser svih vremena je uvek aktuelna. Pročitaj više\nB92 - Sport · 18.10.2021 19:50\nNajbolji teniser sveta Novak Đoković govorio je o planovima za kraj sezone, ali i temi u vezi sa vakcinacijom. Pročitaj više\nUživo: Zvezda u Danskoj gleda ka proleću\nB92 - Sport · 21.10.2021 17:00\nFudbaleri Crvene zvezde igraju u Danskoj protiv Mitjilenda u 3. kolu F grupe Lige Evrope. Pročitaj više\nUživo: Partizan dočekuje Gent – bitka za prvo mesto\nB92 - Sport · 21.10.2021 19:30\nFudbaleri Partizana dočekuju Gent (21:00), u meču trećeg kola grupne faze Lige konferencija. Pročitaj više\nB92 - Sport · 23.10.2021 11:30\nČlanovima reprezentacije Kosova u boksu nije dozvoljen ulazak na teritoriju Srbije i učešće na Svetskom prvenstvu u amaterskom boksu koje počinje 24. oktobra Pročitaj više\nB92 - Sport · 19.10.2021 12:25\nAustralijanac Nik Kirjos odgovarao je na pitanje pratilaca na Instagramu. Pročitaj više\nVidiš 3,973 vesti od ukupno 3,990.


Andre Gomeš potpisao za Melsungen – Balkan-Handball.com\nHome / Evropa / Andre Gomeš potpisao za Melsungen\nNakon više mesevi glasina i nagađanja, ozvaničena je predstojeća saradnja Andrea Gomeša (22) i Melsungena. Supertalentovani Portigalac potpisao je ugovor sa Bundesligašem na tri godine, počevši od naredne sezone.\nMladi as Porta već neko vreme skreće pažnju na sebe ogromnim potenicjalom koji iskazuje, ali se tek očekuje da napreduje u najjačem nacionalnom šampionatu na svetu.\nGomeš je standardni portugalski reprezentativac, za sobom već ima učešće na evropskom i svetskom prvenstvu, a očekuje ga i nastup na Olimpijskim Igrama u Tokiju. Ovaj levi bek ponikao je u Bragi, pre nego što je prešao u Porto 2017. godine. Svoju treću sezonu u EHF Ligi šampiona okončao je nesrećnim porazom od Alborga u osmini finala.\n← Prethodni članak BALKANSKI ŠMEK: Majstorije Lazarova i Karačića (Video)\nNaredni članak → Cupara: Vardar zaslužuje našu ozbiljnost\nOSTAJE SA PARONDOM: Gleb Kalaraš ostaje u Melsungenu\nPorto na volšeban način do remija sa Monpeljeom\nKRAJ ISTORIJSKE SERIJE „ZMAJEVA“: Kukić vodio Benfiku do velike pobede nad Portom!


Nemački Wieland traži radnike u Čačku › Made-in-Germany.rs\nNemačka kompanija „Wieland“ za proizvodnju elektroinstalacija, koja planira da do kraja godine pusti u rad fabriku na prostoru nekadašnje fabrike „Cer“ u Čačku, raspisala je konkurs za zapošljavanje radnika.\nDirektorka čačanske Filijale Regionalne privredne komore Kraljevo (RPKK) Gorana Tanasković kaže da je u redovnoj komunikaciji sa predstavnicima nemačke kompanije i da će se poslodavac trogo pridržavati Zakona o radu, pa će njihovi zaposleni imati plaćen prekovremeni rad, poštovaće se godišnji odmori, a biće obezbeđeni i topli obrok i prevoz.\nPrema njenim rečima, do kraja ove godine u Wielandu će biti zaposleno 60 radnika, a u naredne dve godine više od 200, dok bi prosečna plata u ovoj fabrici trebalo da iznosi više od 40.000 dinara.\n– U prvoj fazi u Wielandu će biti potrebno 25 proizvodnih radnika sa radnim iskustvom, ali ne u ovoj struci. Uz to će biti angažovani i magacioneri i rukovodioci proizvodnje. Odmah na početku biće potreban i generalni održavalac proizvodnje, koji će morati da poznaje celokupan radni proces, a za to radno mesto će biti neophodna visoka stručna sprema. Tu će još biti i četiri radnika sa srednjom stručnom spremom za planiranje i održavanje procesa proizvodnje, kao i administrativni i finansijski radnici – objašnjava Tanaskovićeva.\nPrijavljivanje kandidata na oglas za rad u Wielandovoj fabrici u Čačku trajaće do 24. avgusta, a konkurisanje je isključivo elektronskim putem. Za odabrane radnike nemački investitor će organizovati obuku u Nemačkoj, prenosi „Glas zapadne Srbije“.\nKompanija Wieland se bavi proizvodnjom elektroinstalacija, pre svega štekera i kablova, kao i elektrotehničkih komponenti za građevinsku industriju. Kako je najavljeno, proizvodnja bi u zakupljenoj hali „Slovasa“ trebalo da počne do 1. oktobra ove godine.


MEI - Aktuelnosti - J. Joksimović: Izveštaj EK objektivan u prikazu stanja u Srbiji\nJ. Joksimović: Izveštaj EK objektivan u prikazu stanja u Srbiji\n25. oktobar 2021. | Beograd\nIzveštaj Evropske komisije o Srbiji za 2021. godinu u najvećoj meri na objektivan način govori o onome što je urađeno, dobro notira postignuto i ukazuje gde su kašnjenja i u kom pravcu treba da idemo, izjavila je ministar za evropske integracije Jadranka Joksimović na predstavljanju ovog Izveštaja poslovnoj zajednici u Privrednoj komori Srbije (PKS).\nOna je naglasila da je veoma važno da poslovna zajednica koju okuplja PKS bude uključena u proces pregovora, ali i analize izveštaja.\nIstakla je da se proces proširenja mnogo promenio u proteklih pet, šest pa i deset godina jer su i drugačije okolnosti u EU, a mnogo promena je donela i pandemija, pa je, kada se sve to ima u vidu, Srbija dobro opstala na tom putu i usred pandemije prihvatila nova pravila igre uvedena novom metodologijom.\n„Nakon izveštaja sam čula dosta interpretacija raznih dežurnih kritičara da izveštaj iako je pozitivan nije objektivan jer to, kako su rekli, radi komesar koji je naklonjen Srbiji. Međutim, moram reći da je ovaj izveštaj prvi put urađen po zahtevima i kriterijumima nove metodologije, a ona nalaže da se u njegovu pripremu znatno više uključe zemlje članice i daju ključne doprinose za sve relevantne kriterijume koji onda prolaze konsultacije u EK“, rekla je Jadranka Joksimović.\nKada je reč o ekonomskim kriterijumima, istakla je da je tu važan klaster dva koji sadrži čak devet poglavlja, među kojima su politika konkurencije, slobodno kretanje robe kapitala, radnika, zaštita potrošača i javnog zdravlja, ali da je i sve važniji klaster četiri koji se odnosi na zelenu agendu, digitalizaciju, transport, zaštitu životne sredine, klimatske promene i energetiku.\nPrema njenim rečima, puno je urađeno na klasteru četiri, koji je spreman za otvaranje.\nŠef Delegacije EU u Srbiji Emanuele Žiofre je istakao da evropske integracije utiču i na privredu, trgovinu, direktne strane investicije i da je zato važno da poslovna zajednica bude uključena u proces evropskih integracija.\n„Evropska komisija je potvrdila podršku evropskoj perspektivi Srbije i ostaje i nadalje posvećena tome, a na vama je da radite i ostvarite rezultate“, rekao je on i pohvalio to što je Srbija lane odmah prigrlila novu metodologiju.\nNaveo je da EK podržava da se otvore klasteri tri i četiri, ali da će zemlje članice odlučivati o tome na sledećoj konferenciji, a na pitanje da li se to može očekivati u decembru rekao je da postoji takva mogućnost, ali da sve zavisi od zemalja članica.\nŠefica sektora za evropske integracije u Delegaciji EU u Srbiji Andrea Hohuber je ukazala da se u nekim sektorima postiglo više, u nekim manje i navela da je recimo kod javnih nabavki povećan broj izuzeća od pravila javnih nabavki, što bi valjalo da se promeni, kao i da bi veću pažnju trebalo posvetiti oblasti životne sredine i klimatskim promenama.\nKao pozitivno je istakla da je Evropska unija najverniji trgovinski partner Srbije i da iz EU stiže najviše direktnih stranih investicija u Srbiju, oko 68 odsto.\nSavetnik predsednika Privredne komore Srbije Milun Trivunac je naglasio da je u procesu evropskih integracija, osim političkih kriterijuma, veoma značajna njihova ekonomska dimenzija, izgradnja snažne privrede sposobne da se nosi sa konkurencijom na jedinstvenom i velikom tržištu Evropske unije.\n„Izveštaj ocenjuje da je Srbija postigla određeni napredak i umereni nivo pripremljenosti za razvoj tržišne ekonomije. S obzirom na prethodnu izazovnu godinu zbog kovida 19, posebno je značajna ocena izveštaja koji pokazuje da je domaća ekonomija zabeležila blagi pad BDP-a u prethodnoj godini, što je rezultat pravovremenih fiskalnih mera usmerenih ka podršci domaćoj privredi“, rekao je Trivunac.\nDodao je da je veoma važna i ocena da je lane zabeležen dalji pad nezaposlenosti, što se može smatrati svojevrsnim podvigom domaćih kompanija.\nNaveo je da izveštaj potvrđuje da Srbija stalno beleži porast pri rangiranju uslova poslovanja kod međunarodnih institucija, što je prema njegovim rečima rezultat regulatornih uslova poslovanja, pa je evidentirano olakšano izdavanje građevinskih dozvola, registracije imovine, plaćanje poreza, zaštite manjinskih akcionara u kompanijama.\n„Ono što je iz izveštaja evidentno jeste da nas očekuje dalji rad na olakšanom pristupu finansiranja za mala i srednja preduzeća, ulaganje u obnovljive izvore energije i energetsku efikasnost, dalje prilagođavanje obrazovanja i obuka u skladu sa potrebama tržišta rada. Na tome PKS aktivno radi kao predlagač i učesnik dualnog obrazovanja u Srbiji“, naglasio je Trivunac.\nIstakao je da je prema izveštaju EK napredak postignut u usklađivanju zakonodavstva sa pravom kompanija, slobodnom kretanju radnika, pojednostavljenju izdavanja radnih dozvola državljanima trećih zemalja kao i da je evidentiran napredak i usklađivanje zakonodavstva u oblasti osnivanja i pružanja usluga.\nRekao je da su unutar klastera dva, otvorena četiri poglavlja i to sloboda kretanja kapitala, javne nabavke, intelektualna svojina i finansijske usluge dok početni kriterijumi tek treba da se ispune u poglavljima o slobodnom kretanju roba i politici konkurencije.\nNaglasio je da je PKS spremna da sve svoje kapacitete stavi na raspolaganje i pruži dodatnu podršku za dalji napredak u ovim oblastima.


Nacionalna alijansa za lokalni ekonomski razvoj (NALED) objavila je da su privrednici iz Srbije tu asocijaciju obavestili o više od 50 problema sa kojima se suočavaju, ali i predlozima rešenja za održanje poslovanja i radnih mesta tokom i nakon pandemije koronavirusa.\nIz NALED-a su naveli da su predlozi rešenja prispeli iz svih industrija – proizvođačke, uslužne delatnosti, od preduzetnika.\nPodseća se da se na portalu NALED-a, u sekciji Covid-19, svakodnevno objavljuju problemi koje privreda dostavlja, kao i njihovi predlozi rešenja.\nNajveći izazovi sa kojima se suočavaju privrednici su, kako je navedeno, plaćanje obaveza prema radnicima i državi, nabavka zaštitnih sredstava i poštovanje administrativnih procedura i rokova.\nIstaknuto je da je većinu tih problema NALED prepoznao čim se prvi slučaj korona virusa pojavio u Srbiji i da se uključio u njihovo rešavanje tako što je državi dostavio predlog 10 mera za rasterećenje privrede i očuvanje radnih mesta.\nOtvorena je i stranica za pitanja privrede o primeni propisa tokom vanrednog stanja na koje odgovara stručni tim NALED-a i ti odgovori su javno dostupni svim privrednicima u Srbiji.\nOsma žrtva koronavirusa u Srbiji, uzrok smrtnog slučaja u Šapcu nije zvanično potvrđen\n“Kako se ponašati tokom trećeg talasa korone? Kao sav normalan svet”...


Srbijo generalni direktor RTS-a zarađuje 284.042 dinara... - Niške novine\nNaslovna strana » Srbijo generalni direktor RTS-a zarađuje 284.042 dinara…\nSrbijo generalni direktor RTS-a zarađuje 284.042 dinara…\nRadio-televizija Srbije dostavila je danas povereniku za informacije od javnog značaja i zaštitu podataka o ličnosti Rodoljubu Šabiću podatke o visini zarada zaposlenih u javnom servisu. Prema objavljenim podacima, ukupno 55 zaposlenih ima platu iznad 100.000 dinara, dok generalni direktor i njegov zamenik zarađuju 284.042 dinara, odnosno 235.419 dinara.\nPodaci o svim zaposlenima i svim njihovim primanjima, uključujući i zarade honorarnih saradnika, dostavljaju se Upravi za trezor Ministarstva finansija do sedmog u mesecu, za prethodni mesec, od avgusta 2013. godine, navodi se u objašnjenju na sajtu RTS.\nObjavljene su i dve tabele, za plate u televziji i na radiju, u kojima su navedene sve plate i to najviša i najniža zarada za svako radno mesto, kao i prosek primanja na tom radnom mestu.\nPrema objavljenim podacima, najveću platu ima generlani direktor i ona iznosi 284.042 dinara, a njegov zamenik 235.419 dinara, dok generalni skretar zarađuje 186.781 dinara.\nKada je reča o televiziji, raspon plate glavnog i odgovornog urednika televizijskog programa kreće se od 152.312 do 222.295 dinara, pomoćnik generlanog direktora RTS-a od 57.293 do 156.683 dinara, rukovodilac sajta prima 119.890 dinara, zamenik glavnog i odgovornog urednika 113.533 dinara, dok se plata zamenika glodura kreće u rasponu od 115.625 do 155.596 dinara.\nPlata direktora PJ kreće se od 143.000 do 201.616 dinara.\nSamo jedno radno mesto ima platu ispod 30.000 dinara, a reč je o poziciji autoelektričara (29.321 dinara), dok se, primera radi, plate konobara kreću se od 32.000 do 42.000.\nKada je reč o radiju direktor radija zarađuje 165.866 dinara, a to je ujedno i jedna plata koja prelazi 100.000 dinara u tom delu javnog servisa. Šef deska zarađuje 67.372 dinara, izvršni direktor sektora PJ 67.465 dinara, a ni jedno radno mesto nije plaćeno ispod 30.000 dinara.\nKako se navodi na sajtu RTS, podacima su obuhvaćena sva primanja koja imaju karakter zarade, a takođe i ostala lična primanja: prevoz, otpremnine, jubilarne nagrade, solidarne pomoći.\nRTS, kako se navodi, nema obavezu da ovakve informacije dostavlja medijima sa kojima je u sudskom sporu, a zbog objavljivanja netačnih informacija o navodnim enormnim zaradama pojedinih zaposlenih na RTS-u.\nPrema podacima o isplaćenim ukupnim primanjima u poslednjem kvartalu 2015. godine mesečnu zaradu veću od 100.000 dinara prima 55 zaposlenih (poslovodstvo i deo autora), a zaradu između 70.000 i 100.000 dinara prima još 180 zaposlenih (zaradu veću od 70.000 dinara prima oko sedam odsto zaposlenih).\nTagoviPlate RTSPlate u RTSRadio Televzija SrbijeRTS\nNovinarka Dragana Sotirovski nova načelnica Nišavskog okruga\nMiletić o oslobađanju televizijske pretplate


GO INTERNATIONAL - Saopštenje za medije\n7 Jul 2011.\nBilateralna trgovina & regionalne sinergije između Grčke i Srbije\nProgram pod nazivom ,GO INTERNATIONAL’, pod pokroviteljstvom Ministarstva spoljnih poslova Grčke, koji sprovodi Eurobank EFG u saradnji sa tri vodeće grčke poslovne asocijacije (PSE, SEVE iSEK), prerasta u izuzetno značajnu instituciju koja pruža podršku saradnji i povezivanju grčkih kompanija sa inostranim kompanijama koje se bave uvozom i izvozom.\nNakon uspešno održanog Foruma na Kipru u februaru mesecu, gde je organizovano više od 1000 poslovnih sastanaka, sledeća destinacija za održavanjeovog programaje Srbija. Naredni ,Go International’ Forum pod nazivom ,,Bilateralna trgovina & regionalna sinergija između Grčke i Srbije’’ održaće se u Beogradu 24. i 25. oktobra 2011. godine, gde će predstavnici grčkih kompanija imati priliku da se susretnu sa velikim kompanijama iz šest balkanskih zemalja (Srbije, Crne Gore, Slovenije, Hrvatske, Bosne i Hercegovine i Mađarske)i Rusije. Ministarstva Grčke i Vlade Srbijetakođe će prisustvovati Forumu.\nVelike strane kompanije koje posluju na selektovanim tržištima su već iskazale zainteresovanost za direktno učešće na poslovnim sastancima sa grčkim kompanijama. Učešće Eurobank EFG u Srbiji, kroz informisanje poslovnih klijenata o mogućnostima razvoja saradnje sa kompanijama iz Grčke, takođe igra važnu uloguu uspešnom sprovođenju ovog programa.\nIzbor Srbije kao zemlje domaćina sledećeg Foruma zasniva se na dinamičnim ekonomskim i trgovinskim aktivnostima između Grčke i Srbije, koje savršeno odslikavaju odlične odnose ove dve zemlje na nacionalnom, političkom i ekonomskom nivou, kao i pogodan geografski položaj koje zemlja ima u širem geografskom području. Važno je napomenuti da je Srbija jedina evropska zemlja koja ima status specijalnih trgovinskih sporazuma sa Rusijom, štosrpskom tržištu omogućava da postane most ka važnom tržištu koje obuhvata celu bivšu Istočnu Evropu.\nBilateralni susreti između grčkih kompanija i zainteresovanih regionalnih partnera biće unapred dogovoreni i organizovani na lokacijama koje su specijalnoodabrane zaovaj događaj. Zato bi sve zainteresovane strane trebalo na vreme da potvrde svoje učešće.\nZa dodatne informacije možete se obratiti Eurobank EFG, na email: go-international@eurobankefg.rs


Briga za bezbednost na Kosovu\nZgrada pozorišta u Prištini, snimio Gezim Baxhaku\nKosovska policijska služba, UNMIK policija i KFOR svesni su da Kosovo ulazi u delikatnu fazu posle razgovora o statusu i zato izbliza prate stanje i spremni su da reaguju na svako narušavanje bezbednosti.\nKosovske i medjunarodne bezbednosne strukture spremne su da deluju u bilo kojim okolnostima tokom procesa završetka pregovora o statusu Kosova. Zvaničnici policjje i KFOR-a izjavili su da su spremni za svaku pretnju bezbednosti. Istovremeno, poznavaoci prilika upozoravaju da će u slučaju nezavisnosti doći do snaznih tenzija ali ne i incidenata. Policija i KFOR, kažu analitičari, posebnu pažnju treba da posvete srpskim enklavama.\nKosovska policijska služba, UNMIK policija i KFOR će garantovati sigurnost na celoj teritoriji Kosova u trenutku završetka pregovora o konačnom statusu, izjavili su zvaničnici.\nPortparol Kosovske policijske službe Veton Eljsani (Elshani) kaže da postoji plan “Stroga bezbednost”, koji podrazumeva mere za kontrolu stanja na terenu, uključujući srpske sredine.\n“Radićemo kako bi situacija ostala mirna. Planovi su uradjeni u saradnji sa UNMIK-om i KFOR-om a sadrže načine delovanja u slučaju nezavisnosti i ukoliko se status odloži”, kaže Eljsani.\nI mirovne snage su spremne da reaguju u slučaju pogoršanja stanja. Komandant KFOR-a francuski general Gzavije de Marnak izjavio je da je KFOR spreman da odgovori na svaku pretnju bezbednosti Kosova.\nDa se KFOR priprema za svaku opciju pokazuje i činjenica da je na Kosovo ovih dana stigao nemački rezervni bataljon čija je destinacija sever Kosova. Posle nemačkih i američki vojnici će biti prebačeni na sever. Portparolka KFOR-a Valeri-Kler Bermond (Valerie-Claire).\n“Madjarski bataljon će biti zamenjen američkim. Ovime zelimo da pokažemo da se brinemo o celoj teritoriji Kosova”, kaže Bermond, odbacujući mogućnost da se pomeranja dešavaju zbog približavanja 10. decembra.\nPregovori Beograda i Prištine o Kosovu, uz posredovanje “trojke” Kontakt grupe, okončani su neuspehom a strane su ostale pri svojim ranijim stavovima povodom budućnosti Kosova. Predstavnci Kontakt grupe treba da do 10.decembra svoj izveštaj o pregovorima predaju generalnom sekretaru UN Ban Ki Munu.\nSa približavanjem tog datuma, kao i mogućnosti da Kosovo dobije nezavisnost, mnogi smatraju da može doći do povećanja etničkih tenzija. Politički analitičar Dugadjin Gorani kaže za naš radio da ne veruje da će doći do incidenata, ali ističe da se mora obratiti pažnja na reakcije kosovskih Srba u slučaju nezavisnosti.\n“Kakva će biti njihova reakcija, da li će se obistiniti strahovi i namere za kolektivnim iseljenjem, za politički buntom, da li će se jedndostavno Kosovo blokirati od strane države Srbije, da li će na severu biti uspostavljanja neka paralelne vlasti. Te situacije se moraju uzeti u obzir veoma ozbiljno.”\nSvetske agencije podsećaju da su neki srpski zvaničnici ovih dana izjavljivali kako bi Srbija mogla vojno intervenisati ako Kosovo proglasi nezavisnost. Ministar odbrane Srbije Dragan Šutanovac rekao je da vojska Srbije neće samostalno reagovati.\nNa Kosovu se ocenjuje da se takvim izjavama podižu tenzije. Medjutim, prema rečima Goranija radi se o nerealnim pretnjama. On ističe da će Srbija u cilju boljeg života srpske zajednice morati da saradjuje sa kosovskim vlastima.\n“Ja smatram da ćemo na kraju ponovo doći do te tačke da će drzava Srbija morati da udje u partnerstvo sa novom kosovskom državom oko supstance zajednice Srba koji žive na Kosovu, a koje je za njihov domovina. Ja znam da su ovo prvi trenuci posle pregovora i znam da će tenzije biti veoma visoke ali do tog partnerstva mora doći pošto su ljudski životi najpreči i najvažniji.”\nU svakom slučaju policija je spremna za 10. decembar. Portparol Eljsani kaže da su Kosovska policijska služba, UNMIK policija i KFOR svesni da se ulazi u delikatnu fazu posle razgovora o statusu i zato izbliza prate stanje. Inače, čelnici kosovskih i medjunarodnih institucija su više puta isticali da će zajedno delovati u svakoj situaciji.


Web stranica Vlade TK - Vodič za investitore prezentiran i na Ekonomskom fakultetu\nVodič za investitore prezentiran i na Ekonomskom fakultetu\nNakon što je na koncu prošle godine javno prezentirala drugo izdanje Vodiča za investitore, Ministarstvo privrede i Vlada Tuzlanskog kantona ovaj dokument danas su prezentirali i na Ekonomskom fakultetu Univerziteta u Tuzli.\nAutor Vodiča je Ministarstvo razvoja i poduzetništva Tuzlanskog kantona, koje je od prvog januara ove godine svoj rad nastavilo u okviru novoformiranog Ministarstva privrede, a kako je danas istaknuto, Vodič na praktičan i jednostavan način objedinjuje najznačajnije informacije koje potencijalni i postojeći investitori, osobe koje rade sa investitorima, ali i svi drugi zainteresirani subjekti trebaju ukoliko žele investirati ili pak posjetiti Tuzlanski kanton.\nGlavni cilj bio je objediniti informacije i promovirati najznačajnije resurse Tuzlanskog kantona. Vodič je koncentrisan na šest najpropulzivnijih industrija Kantona čije komparativne prednosti odavno promiču Kanton i privlače nove investicije.\n„Današnji događaj još je jedan od pokazatelja naše otvorenosti i spremnosti da kontinuirano unapređujemo ambijent za poslovanje i investiranje na području Kantona. Također današnji događaj je prilika i da damo dodatni poticaj našem Univerzitetu da se prisnije veže uz privredu i da svoje resurse i potencijale stavi u funkciju privrednog rasta i razvoja, na prvom mjestu ovog regiona, a onda i mnogo šire" rekao je premijer Gutić. „U tom svjetlu očekujem da će i ovaj Vodič, biti dodatna podloga zajedničkim aktivnostima Vlade i Univerziteta usmjerenim ka promociji Tuzlanskog kantona kao sredine atraktivne za ulaganja i ambijenta u kojem poduzetnici mogu uspjeti", riječi su Premijera.\n„U smislu poboljšanja poslovnog ambijenta neke od naših aktivnosti pokrenute su i usmjerene na dalji razvoj Univerziteta i fakulteta Univerziteta u Tuzli. Donijeli smo Zakon o naučno istraživačkom radu i predvidjeli inicijalna sredstva za finansiranje naučno istraživačkih projekata. Očekujemo da dio tih projekata bude usmjeren i proveden u saradnji sa privredom i u cilju ostvarivanja određenih benefita za privredu našeg kraja. Pedagoški standardi u visokom obrazovanju usmjereni su upravo ka stvaranju boljih uslova za rad studenata, obrazovanje i stjecanje znanja, kako bi se oni što kvalitetnije pripremili za samostalan rad nakon stjecanja fakultetske diplome. Značajnu energiju usmjerili smo i u poboljšanje kvalitete smještaja onih koji koriste usluge Studentskog centra i naših studentskih domova, a očekujemo da Univerzitet uskoro započne i sa najavljenim otvaranjem novih studijskih odsjeka i usmjerenja", zaključio je premijer Gutić.


Ko je najatraktivnija žena na svetu u 2018? | CityMagazine\nKao što je i inače običaj sa pobednicom, njene više nego provokativne fotografije su krasile stranice letnjeg broja (jul/avgust) ovog magazina. Slike su nastale u Izraelu, lokaciji koju je Kejt dugo godina želela da poseti. Žiri magazina je svoju odluku obrazložio sledećim rečima: „Niko tako ne predstavlja SAD kao ovogodišnja pobednica. Kao i njen uzor, Merilin Monro, Kejt je plavuša zavidnih oblina koja nas razoružava svojim neodoljivim osmehom, ali nas i impresionira svojim ponašanjem u javnosti i vrednim radom.“\nKada je saznala da se nalazi na prvom mestu liste najatraktivnijih žena sveta, Kejt je izjavila da dosta radi na svom izgledu, vodi računa o ishrani i redovno vežba pa joj je drago što je njen utrošen trud prepoznat i od strane drugih ljudi.\nKejt Apton na naslovnoj strani Maxima / Foto: Gilles Bensimon\nSvoje mesto na listi najseksipilnijih žena današnjice magazina Maxim su, između ostalih, pronašle i Bijonse, Bela Hadid, Margo Robi i Gal Gadot.\nSrbija domaćin najvećeg evropskog arheološkog kongresa „Limes 2018″ kate upton · lepe žene · najseksipilnije žene


Zastava Republike Srpske ponovo ispred Dodikovog kabineta - Sputnjik Srbija\n07:09 20 Jun 2021\nZastava Republike Srpske ponovo ispred Dodikovog kabineta\n13:32 26.11.2018 (osveženo 13:34 26.11.2018) Preuzmite kraći link\nZastava Republike Srpske ponovo je postavljena ispred kabineta predsedavajućeg Predsedništva BiH Milorada Dodika, u zgradi Predsedništva u Sarajevu, javljaju „Nezavisne“.\nZastava Republike Srpske prvi put je postavljena ispred Dodikovog kabineta u petak, ali je uveče uklonjena na zahtev kabineta bošnjačkog člana predsedništva Šefika Džaferovića.\nUklonjena zastava RS ispred kabineta Dodika u Predsedništvu\nDodik je nakon toga izjavio da je to uklanjanje zastave nedopustivo i skandalozno i da očigledno predstavlja pokušaj Džaferovića i hrvatskog člana predsedništva Željka Komšića da mu pošalju poruku da tamo nema mesta za Srbe.\nDodik je tada poručio da ga noćni napad na zastavu Republike Srpske neće sprečiti da ona uvek bude istaknuta ispred njegovog kabineta i tamo gde se on nalazi kadgod je i dokle god je u zgradi Predsedništva BiH, svidelo se to nekome ili ne.\nNavodi se da kabinet predsedavajućeg Predsedništva BiH Milorada Dodika u Sarajevu i danas radi, dok je u Federaciji BiH praznik.


Nauka & Tehnologija - Arhiva vesti 19.01.2011 - Naslovi.net\nNauka & Tehnologija » Arhiva vesti za sreda 19. januar 2011\nPC Press sreda, 19. januar 2011.\nOd srede 19. januara u prodaji je četvrti broj magazina connect, najvećeg evropskog časopisa za telekomunikacije. U novom broju: Smartfoni: David protiv Golijata HTC Desire Z sa QWERTY tastaturom biće pravi hit za „tekstopisce”; LG Optimus One nije skup ali je dobar – ovo je jeftin uređaj vredan... »\nPersonal magazin sreda, 19. januar 2011.\nBritanski Tajms upozorava da se militarizacija interneta odvija ubrzanim tempom. Otkako se saznalo za kompjuterski virus Staksnet, reakcija stručnjaka bila je jedinstvena – sajber ratovanje više nije ograničeno na naučno-fantastične romane i Holivud, već je postalo opasna stvarnost – prenosi BBC.... »\nNisko potrošna AMD-ova G-Serije platform za ugradne sisteme na jedinstven način izlazi u susret trendovima današnjeg tržišta; tržištu ugradnih sistema nudi u potpunosti novu vrstu x86 jezgra integrisanog sa GPU-om koji podržava DirectX® 11. AMD je dans objavio momentualnu dostupnost nove AMD... »\nPočetkom januara, kompanija Corel je objavila još jednu besplatnu aplikaciju za iPhone® – Corel® Paint it!™ Now. Ova zabavna aplikacija pretvara fotografije u digitalne slike za nekoliko trenutaka. Corel® Paint it!™ Now pruža izbor među 5 različitih efekata koje možete primeniti na svojoj slici, a... »\nKompanija Canon Europe objavila je rezultate svoje panevropske studije širokog opsega u vezi sa radnim mestom, “Uloga tehnologije u razvijajućim poslovnim odnosima”, koju je izvela kompanija ICM. Istraživanje je analiziralo načine na koji kompanije komuniciraju sa klijentima, kako su se trendovi i... »\nIT svet sreda, 19. januar 2011.\nMaxthon Internet Browser softver je moćni tabovani pretraživač sa visoko prilagodljivim interfejsom. Baziran je na Internet Explorer engine-u za pretragu što znači da radi sve što radi u okviru Internet Explorer-a, radi i u okviru Maxthon tabovanog pretraživača ali uz veliki broj dodatnih efikasnih... »\nHP Pavilion dm1z, koji se često naziva i „dm1“ baziran je na članu nove Brazos platforme kompanije AMD, E-350 CPU. Ovaj 11.6'' laptop računar odlikuje početna cena od $450 a moglo bi se reći da se nalazi na liniji razgraničenja između niskobudžetnih i ultraportabl računara i netbook uređaja. Ipak,... »\nArduino pauk ne plaši se mačke\nMikro Vesti sreda, 19. januar 2011.\nMi u Mikru volimo robote, a ovaj mališa u obliku pauka privukao nam je pažnju kad smo videli kako se izborio s mačkom na priloženom videu. Zove se Sara i s njim se može upravljati pomoću odgovarajućeg upravljača, ali može se prabaciti i u automatski režim pa će glumiti da je umoran, da mu je... »\nBogati klijenti švajcarskih banaka ne spavaju mirno. U ruke osnivača skandaloznog sajta Vikiliks dospeo je kompromitirajući materijal o milionerima i milijarderima iz čitavog sveta, koji preusmeravaju svoje kapitale preko ofšor račune i sakrivaju se od poreza u domovini. Čija konkretno imena... »\nSamo nedelju dana nas deli od predstavljanja GF114-bazirane GeForce GTX 560 (Ti), a većina prodavnica je već počela da ih najavljuje. Za sada je izložena samo jedna GTX 560 koja dolazi od kompanije Gigabyte, a novu karticu odlikuje 384 CUDA jezgara, radni takt grafičkog procesora od 900 MHz, radni... »


Festival “Provincija napada” ovog vikenda u Beogradu | Balkanrock.com\nTagovi: Dom omladine Beograda, Hit By Pain, Hund, Madresi, Middle Finger, Nebo je crveno, Po kratkom postupku, Proces, Progres, Više od milimetra\nFestival “Provincija napada” ovog vikenda u Beogradu\nDvodnevni muzički događaj pod nazivom “Provincija napada” biće održan 3. i 4. aprila u beogradskom Domu omladine. Festival čiji je cilj promocija punk, hard core i ska muzike predstaviće bendove koji dolaze sa teritorije od 50 kilometara u prečniku izvan Beograda kao i izvan Novog Sada, Niša i Kragujevca kao najvećih centara ovih muzičkih pravaca.\nPrvog dana festivala, u petak, 3. aprila nastupiće post-punk bend sa ženskim vokalom Više od milimetra iz Temerina, ska-punk sastav Progres iz Kraljeva, zrenjaninski punk-rockeri Madresi, subotički post-hardcore trio Nebo je crveno i garage punk-rock grupa Po kratkom postupku, koji dolaze iz Beške.\nDrugog dana, posetioci će imati prilike da čuju Middle Finger (Ladovica/Leskovac), ska-punk regae sastav SKAgetHER iz Stare Moravice, Hit By Pain, hardcore bend iz Čačka, pankeri Proces iz Subotice i Hund iz Aranđelovca.\nUlaznice za ovaj događaj mogu se nabaviti po ceni od 400 dinara po danu.\nŠpanski Accidente večeras u Novom Sadu\nCentrifuga Fest krajem maja u Kuli


Naslovna Košarka Milutinov operisan u Grčkoj\nSrpski košarkaš Nikola Milutinov operisao je rame.\nCentar moskovskog CSKA bio je podvrgnut artroskopiji desnog ramena na klinicu u Atini i tako započeo period oporavka.\nCSKA je izdao dozvolu bivšem košarkašu Partizana da se operiše u glavnom gradu Grčke, gdje je prije prelaska u CSKA sa velikim uspjehom igrao za Olimpijakos.\nKlinika u Atini, kod doktora Alekakisa, jedna je od rijetkih specijalizovanih za sportske povrede u Evropu baš za ramena.\nZbog povrede je završio aktuelnu sezonu.\nPrethodni tekstGeret Bejl nema budućnost u Totenhemu\nSljedeći tekstReal Madrid želi Olma


Kako da zaključate računar uz pomoć USB diska ? - Baguje.COM\nEvo jedno kratko uputstvo uz pomoć koga ćete moći zaključati vaš računar sa USB fleš diskom. Dakle, samo vi, i samo vaš USB disk će moći i zaključati i otključati računar.\nSam postupak zaključavanja i otključavanja je sledeći: dokle god je USB u računaru, on je otključan, čim USB uklonite sa računara on se zaključava.\nPreuzmite program Predator i instalirajte ga\nUbacite USB disk koji želite da koristite kao ključ i pokrenite Predator\nOdmah nakon prvog startovanja moraćete uneti sigurnosnu lozinku i podesiti vaš program.\nKao što vidite na slici iznad, uneo sam lozinku. Takođe, možete da uključite opciju da program uvek traži lozinku, čak i kada je USB disk u računaru.\nSledeći korak je da izaberete particiju na kojoj vam je USB disk i kliknete na dugme “Create Key” kao što možete videti na slici gore (program neće menjati sadržaj vašeg USB-a ni u kom slučaju, tako da možete koristiti bilo koji USB, sve što radi jeste da dodaje jedan mali fajl vaš USB ).\nOdmah nakon toga, program traži da se ugasi i upali (restartuje program, ne računar) kako bi počeo da funkcioniše.\nPo osnovnim podešavanjima, program svakih 30 sekundi proverava da li je USB disk u računaru. Dakle, kada izvadite vaš USB disk, može proći do 30 sekundi pre nego što se računar zaključa. Ovo možete da podesite takođe u podešavanjima sa slike iznad (prva opcija u prozoru).\nTo je to, pokušajte da izvadite vaš USB disk i sačekajte nekoliko sekundi i monitor će da pocrni i više nećete moći koristiti vaš računar. Klikom na dugme “Escape” ćete dobiti prozor sličan ovome ispod gde će od vas tražiti lozinku koju ste maločas uneli, ovo je ujedno i drugi nivo zaštite, ukoliko kojim slučajem zaboravite negde vaš USB disk.\nKorisno: Ukoliko želite da pauzirate nadgledanje programa za vašim USB diskom, tj. da onemogućite zaključavanje kada izvadite USB, kliknite desnim tasterom miša na ikonicu ovog programa (zelena okrugla ikonica pored sata) i odaberite opciju “Pause monitoring”. Na zvaničnom sajtu imate još nekoliko korisnih uputstava pa preporučujem da i njih pročitate http://www.predator-usb.com/predator/en/index.php?n=Main.Documentation\nDakle, od sada, kada završite sa vašim poslom na računaru, samo izvadite USB disk i računar se zaključava, kada želite da nastavite sa radom, samo vratite USB i računar je odmah dostupan za upotrebu.\nSledeći članak Bolja Google+ obaveštenja stižu na Gmail\nPrethodni članak Google vesti dostupne na srpskom jeziku


Press konferencija i panel diskusija o dijabetesu\nPress konferencija i panel diskusija na temu „Značaj prevencije, informisanosti i podrške oboljelima od dijabetesa“, održala se 26. novembra 2018. godine, s početkom u 11 časova, u punoj sali hotela CentreVille u Podgorici, u organizaciji NVO Brini o sebi, pod pokroviteljstvom Ministartva zdravlja Crne Gore, a uz organizacionu podršku agencije Vision Event.\nImajući u vidu sve veći teret koji hronične nezarazne bolesti nose u našem društvu, a u skladu sa Svjetskim danom dijabetesa koji se obilježava 14. novembra, ovaj događaj je posebnu pažnju posvetio prevenciji i liječenju dijabetesa u Crnoj Gori, sa ciljem informisanja i upoznavanja crnogorske javnosti sa problemom i teretom dijabetesa, načinima prevencije i načinima podrške oboljelima.\nDogađaj je otpočeo obraćanjem predstavnika ministarstva i zdravstvenih institucija u Crnoj Gori, koji su pružili relevantne informacije o stanju i uslovima liječenja dijabetesa u Crnoj Gori i ukazali na načine očuvanja i unapređenja zdravlja.\nIspred Ministarstva zdravlja Crne Gore, kao pokrovitelja konferencije, obratio se sekretar ministarstva Nikola Antović, zatim Dr Sreten Kavarić, direktor interne klinike Kliničkog centra Crne Gore, Dr Nebojša Kavarić, direktor JZU Dom zdravlja Podgorica, Dr Đurđica Ostojić, direktor Centra za kontrolu i prevenciju nezaraznih bolesti ispred Instituta za javno zdravlje Crne Gore i gospodin Sead Čirgić, direktor Fonda za zdravstveno osiguranje Crne Gore.\nPod moderacijom voditelja Vlatka Stijepovića, održao se panel na temu “Značaj prevencije, informisanosti i podrške oboljelima od dijabetesa”. Učesnici panela bili su Dr Valentina Kalinić, internista – endokrinolog, ispred Saveza dijabetičarskog društva, Dr Enisa Pupović, spec. Internista – endokrinolog, ispred Savjetovališta za dijabetes u Domu zdravlja, Dr Dragan Likić, rukovodilac Registra za sećernu bolest u Institutu za javno zdravlje Crne Gore, gospodin Ivan Milašević, predsjednik Udruženja “Diabetes Podgorica”/dijabetičar i gospodin Miloš Andrović, ispred farmaceutske kompanije TBC Novo Nordisk.\nPanelisiti su istakli značaj prevencije, pa zatim edukacije, samokontrole i samosvijesti oboljelih od dijabetesa, koji su ključni u smjeru spriječavanja mnogobrojnih komplikacija.\nGlavni zaključak sa press konferencije odnosi se na važnost sinergije svih zdravstvenih institucija u Crnoj Gori i na preduzimanje konkretnih koraka u prevenciji i edukaciji, kako bi se među stanovnicima naše zemlje otklonile sve predrasude o ovom oboljenju.